Benny Engelbrecht (S), 2013-03-12:
Der har jo allerede været nævnt en del om regeringens togplan, og lad mig bare sige – for at der ikke skal være nogen tvivl om det – at Socialdemokraterne ikke mener, at det er en fugleflok på månen, som er kommet flyvende med hverken togplan eller finansiering, det er derimod ganske enkelt hårdt arbejde.
Når man kigger på det foreliggende lovforslag, L 156, kan man vel også roligt sige, at der sådan set er rigeligt at tage fat på.
Der er er masser af opgaver, der skal løses, når vi nu forhåbentlig med alle partier bag – nu må vi se, hvordan Enhedslisten stiller sig til forslaget senere, men ellers er det jo alle andre partier i Folketinget, der står bag dette lovforslag – også lægger op til, at der skal gennemføres en samlet elektrificering af Danmark.
Man må da bare sige, at i en situation, hvor der er udfordringer nok, tror jeg da, at vi alle og enhver af transportpolitikerne kunne tilslutte os transportministerens usandsynlig store glæde i forrige uge, da han kunne stå og præsentere togplanen.
Hele pointen er jo netop den, at vi får tilført ekstra 27,5 mia. kr. til infrastrukturområdet, altså 27,5 mia. kr. mere, end vi ellers ville have haft, og det gør jo alt andet lige opgaven med at løse udfordringerne meget lettere.
Når vi står med det foreliggende lovforslag, er der jo ingen tvivl om, at en elektrificering af jernbanen skal skabe rammerne for den moderne jernbane på det her område nogle årtier frem i tiden, og det er med til at skabe både bedre og billigere og mere stabil drift, sådan som der i øvrigt også står i den aftale, som er indgået mellem forligspartierne, der står bag aftalen.
Men det er også ekstremt interessant at kunne se, at eltog generelt har lavere drifts- og vedligeholdelsesomkostninger, en bedre driftsstabilitet og i øvrigt også kan være med til at medføre kortere rejsetider.
Og man må jo bare sige, i al sin enkelhed, uden at vi af den grund behøver snakke om togfond og de store visioner, der ligger i det, at det er stabilitet, det er hastighed, som i høj grad efterspørges af borgerne i samfundet.
Og det kan vi altså leve op til med de muligheder, der ligger her.
Der er heller ingen tvivl om, at vi selvfølgelig ikke kan se bort fra, at der jo også kan opleves nogle umiddelbare fordele, ikke mindst for borgere f.eks. i Esbjergområdet og i Sønderjylland, som jo ikke direkte bliver berørt af elektrificering, for dér har man elektrificeret for længst.
Og når der kommer nye eltog til, hvilket bl.a. er sikret ved hjælp af den forligskreds, som består af regeringspartierne, Dansk Folkeparti og Enhedslisten, vil det jo komme til gavn, ikke bare i Esbjerg, men også i Sønderjylland, som noget af det første i Danmark, og det er også noget af det, som vil være en naturlig følge af det forslag, som ligger her.
Så på alle mulige måder er det godt og positivt, for det skal være med til at sikre den langsigtede holdbarhed og ikke mindst de langsigtede investeringer, og jeg er for så vidt fuldstændig enig i, at vi jo selvfølgelig først og fremmest skal være fri for at få en gentagelse af IC4-skandalen – det ønsker vi ikke.
Jeg tror ikke, der er nogen partier i det her Folketing, som kan sige sig fri for at have haft en andel i den på den ene eller den måde, måske bortset fra Enhedslisten.
Eller jeg kan se, at de skal nok også kunne blive fedtet ind i den alligevel.
Men ikke desto mindre har vi alle sammen haft en andel i den, og derfor må vi også alle sammen tage ansvaret for at sikre, at det ikke kan gentage sig.
Det er bl.a. det som det foreliggende lovforslag skal sikre.
Og med det skal jeg sige, at Socialdemokraterne naturligvis kan støtte forslaget.